О Б Р А З Л О Ж Е Њ Е

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 99. став 1. тачка 4. Устава Републике Србије, према коме Народна скупштина потврђује међународне уговоре, када је законом предвиђена обавеза њиховог потврђивања.

1. РАЗЛОЗИ ЗА ДОНОШЕЊЕ ЗАКОНА

Овим законом потврђује се Споразум између Владе Републике Србије и Владе Републике Узбекистан о економској сарадњи.

Имајући у виду да Република Србија жели унапређење укупне, посебно економске сарадње са Републиком Узбекистан, очекује се да ће његовим ступањем на снагу унапредити укупну економску сарадњу између наше две земље. Такође, институционално би се регулисала билатерална економска сарадња и створио би се правни основ за формирање Мешовите комисије за праћење трговинско-економске сарадње и предузимање одговарајућих активности везаних за њено даље унапређење, као и за отклањање евентуалних препрека у њеном одвијању.

Закључком 05 Број: 018-11085/2025 од 16. октобра 2025. године Влада Републике Србије утврдила је Основу за закључивање Споразума између Владе Републике Србије и Владе Републике Узбекистан о економској сарадњи, усвојила текст Споразума и за његово потписивање овластила министра унутрашње и спољне трговине Јагоду Лазаревић.

За Владу Републике Узбекистан Споразум је потписао делегирани министар инвестиција, индустрије и трговине, Лазиз Кудратов.

1. OБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ

РЕШЕЊА ЗАКОНА

Одредбом члана 1. Закона предвиђа се потврђивање Споразума између Владе Републике Србије и Владе Републике Узбекистан о економској сарадњи, сачињеног у Ташкенту, 28. октобра 2025. године, у оригиналу на српском, узбечком и енглеском језику.

Одредба члана 2. Закона садржи текст Споразума између Владе Републике Србије и Владе Републике Узбекистан о економској сарадњи, у оригиналу на српском језику.

Одредбом члана 3. Закона утврђује се његово ступање на снагу и то тако да Закон ступа на снагу осмог дана од дана објављивања у „Службеном гласнику Републике Србије – Међународни уговори”.

1. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА

СПРОВОЂЕЊЕ ЗАКОНА

За спровођење овог закона није потребно обезбедити финансијска средства из буџета Републике Србије.